รมว.แรงงาน มอบนโยบายเร่งขับเคลื่อนกระทรวงสู่การปฏิบัติในพื้นที่จังหวัด เน้นย้ำปรับแผนปฏิบัติให้สอดคล้องกับสถานการณ์ พร้อมยกระดับทักษะฝีมือแรงงานรองรับเทคโนโลยีสมัยใหม่
พล.ต.อ.อดุลย์ แสงสิงแก้ว รัฐมนตรีว่าการกระทรวงแรงงาน เป็นประธานพิธีเปิดงานสัมมนาเชิงปฏิบัติการการกำกับ ติดตาม การขับเคลื่อนนโยบาย 3A ในช่วงครึ่งปีหลังของปีงบประมาณ 2562 สู่การปฏิบัติในพื้นที่จังหวัด โดยมีผู้เข้าประมาณ 750 คน ประกอบด้วย ผู้บริหารระดับสูงของกระทรวงแรงงาน หัวหน้าส่วนราชการสังกัดกระทรวงแรงงานในส่วนภูมิภาค ผู้อำนวยการสำนัก/กอง และเจ้าหน้าที่ที่เกี่ยวข้อง         รัฐมนตรีว่าการกระทรวงแรงงาน กล่าวว่า การสัมมนาในครั้งนี้ จัดขึ้นเพื่อติดตาม/ทบทวนการดำเนินงานช่วง 6 เดือนแรกของปีงบประมาณ 2562 และการมอบแนวทางการขับเคลื่อนนโยบายของกระทรวงแรงงานในช่วงครึ่งปีหลังของปีงบประมาณ 2562 เพื่อปรับเป้าหมายให้สอดคล้องกับสถานการณ์ นำนโยบายไปสู่การปฏิบัติให้เป็นไปในทิศทางเดียวกันและเกิดประสิทธิภาพ สอดคล้องตามยุทธศาสตร์ชาติ แผนพัฒนาเศรษฐกิจและสังคมแห่งชาติ ฉบับที่ 12 และแผนการปฏิรูปประเทศ โดยเน้นการทำงานแบบบูรณาการร่วมกับหน่วยงานที่เกี่ยวข้องเพื่อให้เกิดผลสัมฤทธิ์อย่างเป็นรูปธรรม ตามบริบทของแต่ละพื้นที่         รัฐมนตรีว่าการกระทรวงแรงงาน กล่าวเน้นย้ำให้ผู้บริหาร หัวหน้าส่วนราชการในสังกัดที่เข้าร่วมสัมมนาฯ เร่งขับเคลื่อนนโยบาย 3A (13–4-7) ประกอบด้วย นโยบายเร่งด่วน นโยบายระดับพื้นที่ และนโยบายบริหารการพัฒนา ในอีก 6 เดือนข้างหน้า โดยให้มีการปรับแผนปฏิบัติการ และแผนบริหารจัดการแรงงานในเขตพัฒนาพิเศษภาคตะวันออก (EEC) รวมทั้งการเพิ่มเป้าหมายการดำเนินโครงการเพิ่มผลิตภาพแรงงาน สู่ SME 4.0 และการยกระดับทักษะฝีมือแรงงานให้เป็นแรงงานคุณภาพรองรับเทคโนโลยีสมัยใหม่ เป็นต้น